በምሥረታ ሒደት ከተጨናገፉ ባንኮች አክሲዮን የገዙ ገንዘባቸውን ውሰዱ ተባሉ
ባንክ ለማቋቋም በምሥረታ ላይ እንዳሉ ያስፈልጋቸው የነበረውን ካፒታል ማሟላት ሳይችሉ የቀሩና በተለያዩ ምክንያቶች ሳይቋቋሙ ከቀሩ የግል ባንኮች ላይ አክሲዮን ገዝተው የነበሩ ባለአክሲዮኖች፣ ገንዘባቸውን እንዲወስዱ የኢትዮጵያ ብሔራዊ ባንክ  አሳሰበ፡፡ብሔራዊ ባንክ ሳይቋቋሙ በጅምር ከቀሩት ከዘምዘም፣ ከኖኅ፣ ከፀሐይ፣ ከሐዋሳ፣ ከኮከብ፣ ከመርካቶ ሲቲና ከአፍሪ አግሮ ኢንዱስትሪ ባንኮች አክሲዮን ገዝተው የነበሩ ባለአክሲዮኖች፣ ገንዘባቸውን እስከ ሰኔ 30 ቀን 2007 ዓ.ም. መውሰድ እንደሚኖርባቸው አሳስቧል፡፡ከተጠቀሱት ባንኮች አክሲዮን ገዝተው እስካሁን ያልወሰዱ ግለሰቦች ወይም ድርጅቶች ከአደራጅ ኮሚቴዎቹ ክፍያ የሚገባቸው ለመሆኑ መረጃ በመያዝ ገንዘባቸውን ሊወስዱ እንደሚችሉ፣ የብሔራዊ ባንክ ማሳሰቢያ ያስረዳል፡፡ ገንዘብ አለን የሚሉት ወገኖች ለአክሲዮን ግዥ አውለውት የነበረውን ገንዘብ መውሰድ የሚችሉት፣ ባንኮቹን ለማቋቋም አክሲዮን ግዥ ካከናወኑበት የባንክ ቅርንጫፎች እንደሆነም ገልጿል፡፡ከብሔራዊ ባንክ የተገኘው ተጨማሪ መረጃ እንደሚጠቁመው፣ ብሔራዊ ባንክ ገንዘባቸውን ላልወሰዱ አክሲዮን ገዥዎች ይህንን መልዕክት ያስተላለፈው አብዛኛዎቹ ባለክሲዮኖች ገንዘባቸውን የወሰዱ ቢሆንም፣ አሁንም በተለያዩ ምክንያቶች ገንዘቡን መውሰድ ያልቻሉ መኖራቸውን በማረጋገጡ ነው፡፡ ባለአክሲዮኖቹ ገንዘባቸውን ማግኘት ስላለባቸው የተላለፈ መልዕክት መሆኑን የሚገልጸው የኢትዮጵያ ብሔራዊ ባንክ፣ የባለአክሲዮኖች ገንዘብ በዝግ አካውንት የተቀመጠ በመሆኑ አስፈላጊውን መረጃ በማቅረብ ሊወስዱ ይገባል፡፡ሳይቋቋሙ ከቀሩት ባንኮች መካከል ዘምዘም ባንክ በወቅቱ ባንክ ለማቋቋም ይፈቀድ የነበረውን የተከፈለ ካፒታል ማሟላት የቻለ ቢሆንም፣ ወለድ አልባ የባንክ አገልግሎትን ብቻ ነጥሎ ለመሥራት ያቀረበው ጥያቄ ተቀባይነት ባለማግኘቱ ወደ ሥራ ሳይገባ መቅረቱ ይታወሳል፡፡መደበኛውና የወለድ አልባ የባንክ አገልግሎቶችን አጣምሮ እንዲሠራ የቀረበውን ጥያቄ ባለመቀበሉ ዘምዘም ባንክ ወደ ሥራ መግባት ባይችልም፣ የሰበሰበውን ካፒታል ለሌላ ኢንቨስትመንት ለማዋል ዕቅድ ነበረው፡፡ ሆኖም የተሰበሰበው ገንዘብ ይመለስ በመባሉ ለባንክ ማቋቋሚያ ከተፈረመውና ከተከፈለው ከ370 ሚሊዮን ብር በላይ ውስጥ ከ90 በመቶ በላይ የሚሆነውን ባለአክሲዮኖች ወስደዋል ተብሏል፡፡ሌሎቹ ባንኮች ሳይቋቋሙ የቀሩት ግን አክሲዮን በማሰባሰብ ላይ እያሉ የኢትዮጵያ ብሔራዊ ባንክ የባንክ ማቋቋሚያ የተከፈለ ካፒታል መጠን ከ100 ሚሊዮን ብር ወደ 500 ሚሊዮን ብር እንዲያድግ መመርያ በመውጣቱ ነው፡፡ በአዲሱ መመርያ መሠረት የተጠየቀውን ካፒታል ለማሟላት የማይቻል በመሆኑ፣ በመቋቋም ላይ የነበሩት ባንኮች የአክሲዮን ሽያጫቸውን እንዳቋረጡ ይታመናል፡፡ ፀሐይ ባንክ ደግሞ ለባንክ የሰበሰውን አክሲዮን ወደ ሌላ ኢንቨስትመንት እንዳዛወረው መግለጹ ይታወሳል፡፡ብሔራዊ ባንክ ከሁለት ዓመታት ተኩል በፊት የባንክ ማቋቋሚያ ካፒታል መጠንን 500 ሚሊዮን ብር እንዲሆን ከመወሰኑ በፊት፣ በ100 ሚሊዮን ብር ካፒታል መቋቋም የቻሉት የመጨረሻ ባንኮች ደቡብ ግሎባልና እናት ባንክ ናቸው፡፡ የባንክ ማቋቋሚያ የተከፈለ ካፒታል 500 ሚሊዮን ብር እንደሆነ ከተወሰነ ወዲህ፣ እስካሁን አዲስ ባንክ አልተመሠረተም፡፡  